***מערך שיעור לסיפור "כל החיים לפניו"***

תקציר הסיפור: עלילת הרומן מתרחשת ברובע בלוויל בבניין בן שש קומת וברחובות הסמוכים לו. רובע בלוויל מאכלס זרים המצויים בתחתית הסולם החברתי – כלכלי של החברה הצרפתית. יהודים, ערבים ושחורים מתקבצים יחד מתוך אמונה ותקווה לעתיד טוב יותר ושאיפות להתקדם ולממש את חלומותיהם הכלכליים והחברתיים בפריס שבה עוצבו המיתוסים המהפכניים של "צדק שוויון וחירות לכל" (כאן יינתן הסבר על המהפכה הצרפתית). אך לאשר מעשה המציאות עגומה ביותר. הזרים הגרים במקום מתוארים כעלובים בשולי החברה ועל גבול הפשע. זונות וסרסורים, גנבים וסוחרי סמים, סבלים גברתניים ואמני רחוב מפוקפקים ממלאים את הנוף המקומי. בתוך כך, מתגלה גלריה של דמויות אנושיות יוצאות דופן, המנסות לשמור על אורח חיים נורמלי ולנהל בינם לבין עצמם מערכות יחסים המבוססות על טוב לב ואהבת האדם. במרכז היצירה עומד פנסיון המנוהל על ידי רוזה, קשישה יהודייה, זונה לשעבר המטפלת בילדי זונות אשר הופקדו אצלה למשמרת. קשר מיוחד נוצר בינה לבין נער ערבי צעיר בשם מומו שננטש 11 שנים קודם לכן. הרומאן מלווה את השניים עד למותה של רוזה ועזיבתו של מומו לבית אחר.

***אלו נושאים מרכזיים עולים מתוך הסיפור?***

למרות שלכאורה הרומן הוא סיפור פשוט וקריא על גידולו וחינוכו של ילד ערבי עזוב בשם מומו, על ידי יהודייה מבוגרת וקשת יום, זונה לשעבר, המנהלת מעון לילדי זונות, מצויים ביצירה רבדים חשובים המעניקים לה אושר איכותי ומהווים את הרעיונות המרכזיים בה:

1. **המישור האישי/רגשי –**

רומן על בדידות האדם. שם היצירה רומז על כך. כאשר מומו שומע מד"ר כץ שמצבה של רוזה רע וחסר תקווה, מגיב מומו בבכי. הרופא המנסה להרגיעו אומר" לא כדאי לך לבכות ילדי. זה טבעי שהזקנים ימותו. יש לך כל החיים לפנייך" (עמ' 95). זהו ביטוי אירוני ביותר נוכח מצבו של מומו. אין לו הורים, ללא משפחה או חברים, נתון מומו בבדידות כמעט מוחלטת. רוזה היא הנפש האנושית היחידה שאכפת לה ממנו והיא קרובה למותה. לאחר מותר, אומנם כל החיים לפניו אלא שחיים אלו מזמנים למומו בעיקר בדידות ומצוקה.

על רקע הבדידות הנוראית שבה שרויים רוזה ומומו ולכל אחד מהם יש את הסיבות האחרות לתחושה הנוראית הזו, מתחוללת לאט ההתקרבות האנושית. נרקמת ביניהם ידידות אמיצה שבה אחד סומך על השני, אחד חרד לשני ואחד לא יכול לחיות בלי השני. מומו תולה באהבה את הפתרון לל הבעיות בחיים ומבחינתו זוהי התרופה לכל בעיית הבדידות בחיים. אי אפשר מבחינתו לחיות ללא אהבה – וזוהי התפיסה הפילוסופית שלו לחיים.

מומו גדל והתחנך אצל גברת רוזה מן היום שבו התחיל לעצב את אישיותו וזהותו, הוא בן שלוש בלבד. הוא לא זכה לאהבת אם וכל עולמו התעצב על פי המודל שלה, עולמה המוסרי והרוחני, עמדתה כלפי החברה והחיים.

את מומו לא הגיעו לבקר אף אחד מההורים בשונה משאר ילדי המעון, הוא לא הכיר את הוריו. כשניסה לברר, נתקל בשתיקתה המסתורית של רוזה.

עד שמומו תופס ומבין את ענין הבדידות, הוא עובר בדרך של ייסורים וכאב רבים. הוא מנסה להתגבר על בדידותו באמצעות מספר דברים שהוא עושה במהלך הסיפור:

1. בחיפושיו אחר תשומת לב, ובניסיונותיו לחפש אחר הוריו, הוא נסוג לילדות מוקדמת ומתנהג כתינוק פרא, הוא צורח, סובל מכאבי בטן פסיכוסומטיים, עושה את צרכיו בכל הבית כדי להפיג את בדידותו ולקבל מעט תשומת לב.
2. הכלב סופר – מומו לוקח את הכלב ואוהב אותו עד שיגעון (עמוד 17). כשהוא גדל וזקוק לחיים טובים יותר ממה שיכול מומו לתת בביתה של רוזה, הוא מוכר אותו תמורת 500 פרנקים. את הכסף הוא זורק לביוב כי אין לו מטרה להרוויח או ליהנות מהכסף אלא לבחון את האמצעים הכלכליים של הקונה. במעשה זה הוא מביע מחמאה כנגד גב' רוזה שמקבלת כסף תמורת חום ואהבה לילדי הזונות.
3. הלביאה- רוזה טוענת שאצל החיות היחסים שונים מבני האדם והן גם מתנהגות טוב יותר האחת אל השנייה, בייחוד אצל הלביאות (עמ' 47). מומו מדמיין בלילות שצלצול נשמע בדלת וכשהוא פותח מופיעה לביאה שרוצה להיכנס כדי להגן על גוריה. הוא נוהג לחלום שהיא קורא בלילות ללביאה והיא נכנסת ומלקקת לו ולילדים האחרים את הפנים. בבדידותו הכואבת, אפילו לביאה חיית טרף צמאה לדם היא אימא אנושית יותר מאמו האמיתית שנעלמה ונטשה אותו לעולם.
4. המטריה ארתור – בהיעדר ידידים בני גילו, יוצר מומו לעצמו ידיד במו ידיו. הוא לוקח מטרייה מלביש אותה, מתקין לה מעין ראש עם פרצוף מחייך וקורא לחברו החדש בשם ארתור. מומו וארתור הפכו לצמד ליצני חצר, המופיעים לשם פרנסה יומית. מומו אוהב את ארתור, ישן עמו במיטה ומטפל בו כאשר נזקק לשיפוץ. לאחר שחמיל העיר לו על האיסור ליצור דמות אליל המעליבה את אלוהים, מומו מוחק את הפנים של ארתור ומותיר לו ראש העשוי מכדור ירוק.

בדידותו ומצוקתו של מומו באים לידי ביטוי גם בשיטוטיו ברחובות פריס. הוא משתעשע ברולטת כביש ומפחיד את הנהגים הבולמים בחריקת בלמים כדי לא לפגוע בו. במשחקיו המסוכנים מרגיש הוא מרגיש כאדם חשוב, סוף סוף הוא מישהו והנהגים שמים לב אליו.

השיא במשבר הבדידות של מומו מתרחשת כאשר יום אחד מופיע אדם חיוור וחולה אנושות ששוחרר ממוסד פסיכיאטרי ומציג את עצמו בשם יוסף קידר וכל רצונו לראות את בנו מוחמד. מומו עמד בצד ומקשיב כיצד החלום אותו חלם שנים מתנפץ לנגד עיניו. הוא עד לחשיפת זהותו המפוקפקת ביותר של אביו ובוחר לשתוק ובכך להכיר ברוזה כאמו האמתית. כאשר אביו המפוקפק מתמוטט בביתה של רוזה, מתיישב מומו ליד גופתו מתייסר בבדידותו, מתייחד עם גופתו ומעשן את הסיגריה האחרונה שמצא בכיס מכנסיו של אביו ובוכה מהתרגשות על שאיבד מישהו קרוב.

כמי שהתנסה בבדידות אנושה, מגלה מומו רגישות גם לבדידותם של אחרים. הוא מנסה לשדך בין רוזה לבין אדון חמיל.

מהמישור הרגשי אישי עולה המסקנה כי כאשר הבדידות משותפת לבני אדם שונים ניתן להקל עליה באמצעות הזדהות הדדית, התקרבות וחום אנושי ובכך לגשר על פערים גילויים/לאומיים/תרבותיים כמו הקשר היוצא דופן בין רוזה לבין מומו.

1. **מישור חברתי -**

עלילת הרומן מתרחשת ברובע בלוויל שבפריז, המאוכלס באנשים קשיי יום השייכים לשולי החברה האנושית☹ מהגרים, כושים, ערבים ויהודים ), זונות, נרקומנים, קוקסינלים, פושעים ואנשי העולם התחתון. הם סובלים מהזנחה ומשתייכים למעמד חברתי-כלכלי נמוך בחברה צרפתית "הגונה".

בסביבה עניה זו, חסרים הדברים החיוניים המינימאליים לקיום הוגן כמו תברואה,, היגיינה, השכלה, תנאים סוציאליים לנזקקים ועוד. התושבים ברובע חיים בצפיפות גדולה, והמצוקה היומיומית מובילה רבים מהם לדרך היחידה שאותם הם מכירים כדי לכלכל את עצמם – פשיעה.

התושבים והילדים חשופים לאלימות לפשיעה ולסמים ללא שום צנזורה והגנה עליהם. מומו המייצג את הילדות העשוקה בחברה זו, מתמצא מאוד במושגים ובכללים של העולם הזה. הוא משתמש במושג אוברדוז (מנת יתר) למרות גילו הצעיר, הוא ניסה סמים קלים "אני אישית מעולם לא לקחתי אבקה אבל עישנתי נאפס לפעמים עם החברה מתוך נימוס" (עמוד 64). הוא כמו ילדים אחרים יודע שהשימוש בסם מעביר אותו לגן עדן של אושר אך בחוכמתו הוא יודע שאושר זה יתנקם בו אח"כ ואף יהרוג, הוא מעדיף לחיות ולכן מתרחק מהסמים הקשים. הקטינים בכל רגע עלולים להיכנס למעגל של פשיעה וסמים, חברו הנרקומן לה מאהוט אומר לו שהדרך הטובה להשיג את הסם הוא להגיד שעוד לא ניסת ואז כולם יעשו לך זריקה אחת בחינם כדי לצרף אותך למעגל הצרה שלהם. "לא תאמינו כמה רצו לעשות לי את הזריקה הראשונה" (עמ' 65). הוא מספר על מקרה מזעזע המייצג את המציאות הקשה של הילידים בצל הסמים: "ברחוב קוראים להרואין חרא וילד בן שמונה ששמע שהגדולים מזריקים חרא "כיף לא רגיל" הזריק לעצמו מנה של חרא אמתי ומת מזה". (166)

במציאות הקודרת שבה הוא חי, זונות סרסורים, דמי חסות וחיסול חשבונות הם חלק משגרת החיים שאליה חשופים גם ילדים אחרים. לדוגמה אדון אנדה אמדה הסרסור, האיש הבכיר בעולם התחתון, הוא אורח כבוד בביתה של רוזה, מומו מספר שהוא דאג לחסל כמה אנשים והוא עצמו נרצח על רקע חיסול חשבונות. שגרה עבריינית זו מוטבעת בו חזק והוא שופט ובוחן אנשים על פי מושגיו מעולם זה.

הביקורת העולה ממישור זה היא על הרשויות והחוקים המתעלמים מהמציאות הקשה. - מעלילת הסיפור נראה שאין גורמים מוסמכים שיתפסו חסות על ילדים מוזנחים רגשית ופיזית כמו מומו, אומנם יש הרבה אנשים טובים הדואגים לו ולרוזה ומרעיפים עליהם חמלה אך רשויות הרווחה והעובדות הסוציאליות שתפקידן לדאוג לשכבות המצוקה נעדרות, ואף מטילות אימה ומעוררות חרדה בלבם של אוכלוסייה זו. מומו אומר באירוניה :"בצרפת הקטינים מוגנים היטב מושיבים אותם ביית סוהר אם אף אחד לא מטפל בהם". במקום חינוך וטיפול בבעיה יש טיוח של המציאות – הרחקת הקטינים לבית סוהר ולא נראה שיש טיפול שורשי בבעיה. התושבים בשכונה, מומו וילדים כמוהו למדו מניסיון חייהם, לא לסמוך על רשויות כיוון "שבחיים לא מקבלים שום דבר בחינם". בפגישה הראשונה של מומו עם נאדין הוא חושב שהיא עובדת סוציאלית ולכן נזהר מלמסור לה פרטים על חייו. החוק דורש שילדי הזונות יילקחו למוסדות, כיוון שאורח חייהן ורמתן המוסרית כביכול שוללים מהן את הזכות לחנך את ילדיהן. המוסדות מעוררים בילדים ובאימותיהן אימה – מומו אומר "אין דבר עצוב יותר ממוסד". כדי להתחמק מהחוק הן נאלצות למצוא להם מקום אצל אנשים שיודעים לשמור סוד. ילדי זונות נולדים לרוב בטעות ומהות קיומם הוא משגה, והחוק אינו מכיר בבעייתם. הילדים הדיכאוניים או הפגומים מצבם גרוע יותר אין מי שירצה לטפל בהם אפילו תמורת תשלום והם נמסרים למוסדות השונים. אנשים החיים בפחד מפני הרשויות נאלצים להעלים את זהותם במסמכים מזויפים. הם אינם מופיעים במרשם התושבים, חיים בתת תנאים, מידרדרים לזנות לפשיעה או למעון לילדי זונות, נרצחים והמשטרה והרשויות מתעלמים כיוון "שהמשטרה אינה מטפלת במי שאינו קיים". רוזה מסרבת להיות רשומה במסמכים רשמיים מאז שחרורה ממחנה ההשמדה, היא מצוידת במסמכים מזויפים ומזייפת גם את הזהות של הילדים שברשותה. אנשים אלה חיים מחוץ לחוק שלא מכיר בהם ומתעלם מקיומם. כך נוצרת חברה שהיא חסרת זהות, רדופה, וחיה בתנאים בלתי נסבלים שאין להם פתרון. בעולם של עלובי החיים נחשפים הרבה חום אנושי, אכפתיות ודאגה לזולת, עזרה הדדית רוחנית וחומרית, ידידות ואהבה תוך כבוד אנושי אל האדם באשר הוא.

ביקורת נוספת בסיפור היא כלפי התייחסות החברה לאוכלוסייה המבוגרת – מומו נעצב כאשר הוא רואה את מצבה המדכא של רוזה. הוא חש בחוסר הצדק החברתי, שאין כבוד וערך לזקנים :" אני חושב שכדי לחיות צריך להתחיל בגיל צעיר מאוד, אחרת אתה מאבד את הערך שלך ואיש לא מרחם עליך.." הוא מוחה על כך שערך הזקנים החולים פחות מערך בעלי החיים "לו הייתה גברת רוזה כלבה, היו כבר חסים עליה אבל הלא תמיד מרחמים על כלבים יותר מאשר על בני אדם שאותם אסור להרוג בלי עינויים". גם אדון ואלומבה מוחה על אופן הטיפול בזקנים בצרפת: לדעתו אין ענין לציבור בזקנים כי החברה הצרפתית אנוכית ולא רואה בהם אנשים מועלים, בניגוד לאפריקה שהזקנים חיים בשבטים ומבוקשים מאוד בגלל מה שהם מסוגלים לעשות לאחר מותם למען אלה החיים.

1. **מישור לאומי:**

הרומן "כל החיים לפניו" לא רק מציג את עלובי החיים אלא יש בו מסרים חברתיים, פוליטיים והיסטוריים. הרומן דן בשני נושאים לאומיים: האחד השואה והביקורת הנרמזת על החברה הצרפתית והשני הוא היחס שבין יהודים לערבים. רוזה היא ילידת פולין שמצאה מקום מפלט, בטוח כביכול, בעת מלחמת העולם השנייה. לאחר שנכבשה פריס על ידי הנאצים, גילתה רוזה שהצרפתים משתפים פעולה עם הכובשים ומסגירים אותה ועוד אלפי יהודים לידי הגסטאפו, המשלח אותם לאושוויץ. בתום המלחמה כששבה רוזה לפריז היא מאבדת את אמונתה בצרפתים ובממסד הצרפתי. מתוך חרדה כבדה היא מכינה לעצמה את "החור היהודי" מקום מסתור למקרה שההיסטוריה תחזור על עצמה. זיכרונות השואה ממלאים את חייה, מחרידים את נפשה ונוטלים את שלוותה. היא נזקקה לכדורי הרגעה כדי להרחיק את חיילי האס אס שהופיעו תדיר בחלומה. כל צלצול פעמון החריד את נשמתה והיא נסחפה לעיתים קרובות להזיות שהחזירו אותה אל רציף הרכבת בדרך למותה. זיכרון השואה מעמיד אותה בפרופורציה אל מול הסבל והמצוקה שבהם היא חיה ותמונתו של היטלר מזכירה לה שיש תמיד גרוע יותר.

אלה הם סיפורים קשים של זוועה אנושית הרומזים על מצבם הנפשי הלקוי של שרידי השואה שניצלו בעור שיניהם ממחנות ההשמדה. אך גם יותר מכך, משתמעת דרכם אזהרה חריפה מפני העולם האירופאי שאם העזו פעם אחת לרדת לדרגה חייתית ועשו מה שעשו ליהודים הם עלולים לעשות זאת שוב.

כדי שהביקורת לא תישאר ללא פתרון, הוא מסית את ההתרחשות העלילתית לעבר הפתרון הישראלי המפתיע. מומו בנחישותו לעמוד בהבטחתו לרוזה שביקשה למנוע את אשפוזה הכפוי, ממציא בני משפחה ישראלים שכביכול מצפים לבואה של רוזה כדי לטפל בה בישראל. בכך רומזת היצירה שהמקום הבלעדי והטוב ביותר עבור היהודים הוא ישראל. כמובן שלנוכח הפתרון הישראלי, על רקע יחסי הידידות והאהבה בין מומו הערבי לרוזה היהודייה, עולה משמעות סמלית הרומזת שייתכנו יחסים מופלאים בין שני עמים השונים כל גך – היהודים והערבים. מומו הערבי מבין היטב שישראל היא אפשרות החיים הטובה ליהודי אירופה לאחר מה שעשו להם בשואה,. מומו מזהיר את בעל הבית שדורש שכר דירה עבור החודשים שרוזה לא שילמה לו שאם הוא ישלח את רוזה לבי"ח ואת מומו יסגיר לרשות הסעד, יהיו לו צרות עם כל היהודים וכל הערבים בבלוויל "מפני שלא נתן לנו לשוב לארץ אבותינו". הניסוח בגוף רבים מעיד על כוונת הסופר להדגיש כי ישראל היא מולדתם של שני העמים: היהודי והערבי ודו קיום אמתי בהחלט אפשרי.

**משמעות שם הרומן – "כל החיים לפניו"**

שם הרומן "כל החיים לפניו" לקוח מאחד הדיאלוגים בין ד"ר כץ למומו (עמוד 94). בסצנה זו דוקטור כ"ץ בא לבדוק את רוזה ומודיע למומו שאומנם היא לא חולה בסרטן אבל היא סובלת ממחלות אחרות, לא פחות חמורות "סניליות או רפיון השכל.. הדם והחמצן אינם מזינים עוד כראוי את המוח שלה. היא לא תהיה מסוגלת לחשוב ותחיה כמו צמח". אמירתו מצחיקה את מומו, כי הכול בעיניו חסר תקווה ולא רק מצבה. הוא פורץ בבכי מתוך שמחה עצומה שלפחות אין לה סרטן. ד"ר כץ חושב שבכיו נובע מתחושת צער על נטישתה אותו ועל מותה המתקרב ומנסה לעודד אותו: "לא כדאי לך לבכות ילדי, זה טבעי שזקנים ימותו יש לך כל החיים לפניך". כך הוא מנסה לנסוך בו תקווה ולנחמו, שאומנם רוזה הזקנה תמות כי כך היא דרכו של עולם , אך הנחמה היא שהוא עוד צעיר כל החיים לפניו והוא יוכל לבנות את עתידו גם בלעדיה. מומו לא מוצא נחמה בדבריו וחושב "איזה גועלי הוא מנסה להפחיד אותי או מה.."? המוות עבור מומו אינו איום, אלא פעמים רבות היא משאלות ליבו – החרדה האמתית שלו היא מפני החיים עצמם.

שם הרומן שהוא משפט העידוד של ד"ר כץ נשמע אירוני למומו וגם לקורא אילו חיים או עתיד צפויים לו בלעדי האישה היחידה שאהבה אותו ותמכה בו? איך מומו יכול לצפות עתיד מזהיר ללא משפחה, ללא אדם תומך ויציב שיגונן עליו וייתן לו חסות, כשאין לו כישורי חיים בסיסיים, נעדר השכלה, והדרך היחידה שהוא מכיר כדי לשרוד ולכלכל את עצמו זו דרך הפשע?

דבריו של ד"ר כץ מעוררים את החרדות של מומו בנוגע לעתידו, שאותן ראינו גם בקטעים האחרים של הרומן "הייתי כבר בערך בן עשר.. הייתי צריך גם לחשוב על עתידי, כי אם אשאר לבדי אגיע ישר בלי ויכוחים למוסד הסעד לא ישנתי בגלל זה בלילות". מומו חרד שיגיע לאחד מוסדות הסעד, חרד מהתמודדות חסרת הסיכוי בעולם "מהוגן" שאת הכללים שלו הוא לא מכיר, ומחשבות אלה גורמות לו לא פעם לרצות למות , לכן דבריו של ד"ר כץ בסצנה זו נשמעים לא אמינים. גם הילדים החיים במעונה של רוזה חשים חרדה קיומית לנוכח "החיים שעומדים לפניהם", ומפעילים את מלא הקסם האישי שלהם בפני המשפחות המוכנות לאמץ אותם, כדי לזכות בעתיד טוב יותר. יחד עם זאת, מומו הוא טיפוס אופטימי שמנסה למצוא את החיובי בחיי האנשים אותם הוא פוגש ולכן מיד אחרי דבריו אלה, הוא קם ומשתדל לגלות אופטימיות "טוב אני יודע שכל החיים לפני, אבל זאת לא סיבה לקבל כבר עכשיו מרה שחורה.." הוא מתנחם שהגרוע מכול שממנו פחדה רוזה לא קרה היא לא חולת סרטן ובערב חוגגים את הבשורה עם בקבוק השמפניה שהביא אנדה אמדה.

המשפט "כל החיים לפניו" יכול להתפרש גם במשמעות האופטימית. מומו הוא ילד נבון שהניסיונות הקשים בחייו חישלו אותו ולאורך העלילה יש לו הבזקי תקווה לעתיד טוב יותר "אין דבר יותר חזק מתקווה, אפילו אצל הזקנים כמו גב' רוזה ואדון חמיל" – לכן יש סיכוי שהוא יגיע לחוף מבטחים השונה מחייו עכשיו.

נראה שסוף הרומן תומך בפרשנות הזו, כיוון שהמשפחה היציבה והחמה של נאדין מאמצת אותו, והיא תשכיל להעניק לו חום ואהבה, השכלה וכישורי חיים לחיות בעולם הגון ובריא שלא הכיר קודם לכן. ומנק' זו ואילך, כל החיים לפניו.

מהרומן משתמע עוד שהדמויות/הילדים שזכו במשפחה אוהבת כמו מומו, מואיז, בנניה והילידם של נאדין – אכן יש סיכוי לעתיד טוב יותר וכל החיים לפניהם. לעומתם, דמויות שחיו ללא משפחה, זוגיות ואהבה כמו רוזה, אדון חמיל ולולה, נדונו לעולם של בדידות וכל החיים אחריהם.

**אפיון דמותו של מומו**

עלילת הרומן נמסרת דרך זווית ראייתו של מומו, המציג את חוויותיו, רגשותיו, פילוסופיית החיים שלו וקשריו עם הדמויות האחרות ובעיקר עם רוזה. מומו נער מוסלמי בן 14. בגיל 3 נמסר לרוזה, עם בוא אביו לרוזה הוא מגלה את זהותה של אמו עיאשה ושמוע לראשונה על גורלה. הוא מבין למעשה שאביו היה הסרסור שלה, חולה בנפשו שרצח אותה בשל אהבתו המטורפת וקנאתו אליה. באירוע משמעותי זה הוא הופך למעשה ליתום מאב ואם. הוא מטיל ספק שיוסף קידר הוא אביו בגלל מקצועה של האם ששכבה עם גברים רבים. מומו הוא ילד חריג על רקע סביבתו, ניחן בבגרות נפשית הרבה מעל גילו ובעל אינטליגנציה שכלית ורגשית גבוהה. אומנם סילקו אותו מבית הספר אך הוא לומד על החיים מהתנסויותיו האישיות שלו ומאנשים שהוא בא איתם במגע ובעיקר מאדון חמיל. הוא הילד הבוגר במעון של רוזה מבחינת גיל ומבחינה מנטלית, הוא בעל השפעה עליהם. הוא עוזר לרוזה לטפל בהם, הוא עורך לה קניות כדי לחסוך לה את העליות והירידות של שש קומות. הוא מנסה לעבוד בעבודות שונות כדי לעזור בנטל הפרנסה, לשם כך הוא מנצל את בנניה הממיס בחיוכו כדי לסחוב מחנויות. הוא הופך את המטרייה שלו לחברתו הטובה ביותר ושניהם כליצנים גובים כסף מהעוברים ושבים. בגרותו וחריגותו באים לידי ביטוי בעמדתו כלפי השימוש בסמים. הוא רואה את האנשים הנרקבים מהסמים והוא מבין שעליו להתרחק מהסמים. "אני אישית יורק על הרואין הילדים שמזריקים לעצמם מתרגלים לאושר הזה ואז זה מתנקם בהם" עם הידרדרותה ל רוזה במצבה ולאחר האירוע של הופעת אביו, נראה שהוא מתבגר אף יותר ובאופן סמלי הוא גם מבין שהוא גדל לפתע בארבע שנים והוא בן 14 ולא בן 10 כפי שחשב. ההתבגרות שלו באה לידי ביטוי בוויכוח שלו עם ד"ר כץ על המתת חסד. הוא מבקש מד"ר כץ "לעשות לה הפלה כדי שתפסיק לסבול". הבגרות הנפשית שמפגין מומו והנחישות בעמדתו מעוררת את תדהמתו של דר כץ.

כאשר מומו מבים שבעל הדירה ודר כץ מתכננים לאשפז את רוזה הוא עומד בהבטחה שלו אליה, לוקח אחריות על גורלה ונוקט בתחבולה כדי שלא יקחו אותה לבית חולים ולא יאריכו את חייה. הוא מוריד אותה ל"חור היהודי" שלה ובפעם הראשונה הוא מבין מדוע היא היכנה לעצמה מקום מסתור, ושם מאפשר לה למות כפי שרצתה.

מומו הוא ילד שנסיבות חייו הזקינו אותו נפשית בטרם עת, הוא כמו פילוסוף המקיף על החיים ומסיק מסקנות.

פעמים רבות נראה שמומו מואס בחיים ומגלה נטיות אובדניות, הוא מוכן לסכן את חייו ברולטת כביש כדי לזכות בתשומת לב ובמעט ריגוש. כאשר הוא פוגש בנאדין בא לו למות כיוון שיחסה אליו מחדדים את משאלתו לזכות באימא כמוה.

מומו מבין שמשמעות החיים היא באהבה. הוא שואל כמה פעמים את אדון חמיל, מורו הרוחני, אם אפשר לחיות ללא אהבה? שאלה זו מעסיקה אותו מאוד בשל הבדידות והיעדר האהבה בחייו. אדון חמיל משפיל את עיניו ומתבייש, הוא מתחמק מלענות לו כיוון שאינו רוצה לחשוף אותו לריקנות הקיומית של חייו. מומו פורץ בבכי כי הוא מבין שאי אפשר לחיות ללא אהבה.

למומו ישש צורך אמיתי באהבה ובעיקר באהבת אם. הוא מקנא בילדים האחרים במעון שיש להם אימא המבקרת אותם ואומר שלא איכפת לו לדעת שהיא זונה ואילו ידע מיהי "הייתי אוהב אותה ונהיה לה לסרסור טוב". בשל חסך באהבת אם, הוא משווע לאהבה ולתשומת לב מהסובבים אותו. הוא החל לעשות את צרכיו בכל פינה בדירה של רוזה, מנסה לגנוב ביצה מהמכולת כדי להתבלט ולזכות בתשומת לב, הוא משחק ברולטת כביש כדי להרגיש חשוב, הוא מפנטז על אימא לביאה שמלקקת לו ולשאר ילדי הזונות את הפנים, הוא מאמץ את המטרייה ארתור כחברתו הטובה ביותר, הוא מאמץ כלב שמספק לו את הצורך שלו בלתת ולקבל אהבה. הגדולה הנפשית והאחריות של מומו באים לידי ביטוי דווקא שהוא מחליט למסור את הכלב לאישה תמורת 500 פרנק כדי לוודא שהיא בעלת אמצעים כלכליים להחזיק בו ואח"כ זורק את הכסף לביוב כדי שהוא לא ירגיש שהוא מסר אותו תמורת כסף. הוא מדגיש שהוא רצה "להבטיח לו חיים כמו שהייתי מבטיח לעצמי לו רק יכולתי". לאחר מסירתו הוא בוכה אך מאושר כי יודע שהחיים בביתה של רוזה אינם בטוחים ובנימה אירונית הוא אומר "אלה אינם חיים לכלב" מדבריו נשמע שתנאי חייהם במעון אינם ראויים אפילו לכלב.

החלומות והשאיפות של מומו הם פיצוי ונחמה על חייו העלובים והם עומדים בניגוד מוחלט למציאות חייו: במציאות הוא קטן, חלש, בודד, חסר תמיכה והגנה של דמות הורית חזקה חמה ותומכת, אין צדק בעולם שבו הוא חי . דמיונו הפורה מסייע לו לברוח מהמציאות הקודרת של חייו. בדמיונו הוא שואף לכוח ועוצמה ומדמיין שהוא שוטר – כך לא יפחד משום אדם. כדי להתגבר על בדידותו הוא מתלבט אם להיות שוטר או שודד. באחד הפעמים הוא מדמיין שהוא מגיע אל יערות המימוסה שם יש אושר ושמחה הנעדרים מחייו. מומו מאוד אוהב את עולם הקרקס כי שם אין אסונות ולא מזדקנים, הוא מדמיין שליצנים באים ומשעשעים אותו והוא רוצה להישאר איתם לתמיד, אך אינו יכול להשאיר את רוזה לבדו. הוא מוצא בעולם הסרטים את הבריחה המוצלחת ביותר מהמציאות "הדבר הכי יפה שראיתי במשך כל חיי המזוינים". שם אפשר להחזיר הכול לאחור ולהתחיל הכול מחדש. אשליה זו מלהיבה אותו כי הוא מוצא בה אפשרות לעצב את חייו ולשחק הם כרצונו. הוא מנסה להחזיר את חייו אחורה והוא רואה את עצמו עטוף בחום בזרועות אישה הלובשת חצאית מיני מעור ונועלת מגפים גבוהים אך אין הוא מסוגל לראות אותו, פנטזיה זו מבטאת את השאיפה שלו לחיבוק אוהב של אמו שבמציאות אינה ניתנת למימוש. השאיפות שלו מבטאות את טוב ליבו את המוסריות והרגישות שלו לצדק חברתי. בדרכו התמימה הוא שואף לתקן את חוסר הצדק בעולם, הוא רוצה להיות פה ושופר לאלה שהחיים לא הטיבו עמם כמו ויקטור הוגו. הוא מתכוון לכתוב את עלובי החיים שלו, הוא למד ממורו הרוחני חמיל שלמילים יש כוח ואפשר לעשות בהם הכול בלי להרוג אנשים. הוא שואף להיות מגן הזונות הזקנות והבודדות והמכוערות שאינן זוכות לכבוד. אילו יכול היה מתמקד בתור הסרסור שלהן ודואג שיעשה עמן צדק. מומו מגלה אמפתיה דווקא לעולם העברייני ומבין את המניעים המביאים אדם לפשיעה "מי שמחזיק נשק ביד ומשתמש בו הגיע לזה רק מפני שלא שמו לב אליו ולא טרחו להתעניין הו ולהכיר אותו כשהיה קטן". הוא מבין שילדים מוזנחים ובודדים דרכם מובילה אל הפשיעה והפשיעה היא למעשה סוג של ניסיון לקבל תשומת לב מהחברה שלא זכו בו בילדות. הוא מגלה סבלנות כלפי האחר ומחפש את הטוב בכל אדם. הוא לומד מרוזה לקבל כל אדם ללא הבדל דת מין או גזע.\

**אפיון דמותה של רוזה**

רוזה יהודייה שחייה עד גיל 67 בערך, ניצולת שוא ה שעסקה בזנות ובגיל 50 כאשר שמנה, הזדקנה ולא נראתה מושכת יותר פתחה בביתה פנסיון חשאי ולא חוקי לילדי זונות. היא שוקלת 95 ק"ג "שדים ועכוז היו לה יותר מכל אחד אחר" דבר המקשה עליה את העליה והירידה במדרגות מדירתה בקומה ה 6. פעמים רבות מומו מתאר אותה כמכוערת אך הוא מבחין ביופייה הפנימי המסתתר מאחורי הכיעור שלה. הוא מעריך את טוב ליבה ואת עדינותה הנפשית ומגדיר אותה "אישה קדושה". רוזה משתדלת לשמור על נשיותה ועל יופיה מהעבר. היא חובשת פאה אדמונית כדי לכסות את ראשה המתקרח ומתאפרת כמה פעמים ביום. מצבה הבריאותי הולך ומידרדר במהלך העלילה. היא סובלת מקצרת, ממחלות לב ובעיקר מהשכחה. רוזה נולדה בפולים ועברה לפריז, למרוקו ולאלג'יר כדי לקיים את עצמה ולהתפרנס מזנות. היא התאהבה בסרסור שלה אך הוא לקח ממנה את כל חסכונותיה והסגיר אותה למשטרה הצרפתית בתור יהודייה ואלה הסגירו אותה למשטרה הנאצית. היא נשלחה לאושוויץ ובסיום המלחמה חזרה לצרפת והמשיכה לעבוד עד גיל 50. מאז השואה לא הסתיימה לגביה, היא סובלת מסיוטים מפני הנאצים היא חרדה שהגרמנים יחזרו וייקחו אותה ולכן כל צלצול בדלת מקפיץ אותה . היא שומרת תמונה של היטלר מתחת למיטתה וכשהיא אומללה היא שולפת את תמונתו ומרגישה מיד הקלה. רוזה בנתה לה מקום מסתור במרתף ביתה וקוראת לו "החור היהודי" וכאשר החרדות משתלטות עליה היא בורחת לשם וחשה מוגנת ובטוחה. היא הכניסה לשם את כל הדברים הבסיסיים שתצטרך ברגע האמת. כאשר מומו מגלה את המקום, היא משביעה אותו לא לספר לאיש.

חייה של רוזה הם מסכת של תלאות שהחדירו בה חרדות. היא אומרת למומו "אין צורך בסיסות בשביל לפחד". החרדות מכלות את כוחותיה ולכן היא נהגה לבלוע גלולות הרגעה עד שלא הייתה מרגישה דבר, ובוהה בילדים בחיוך מאושר. רוזה איבדה אמון במשטרה ובממסד שהרי המשטרה הצרפתית האחראית על החוק והסדר הסגירה אותה לנאצים. משום כך היא פוחדת עד מוות מגרמנים, מהרשויות, מהלשנות ובעיקר מפשיטות של לשכת הסעד בביתה פן ייקחו את הילדים שאותם היא מגדלת למוסדות. לכן היא חיה בזהות בדויה ומחזיקה מסמכים מזויפים. מומו הוא הנפש הקרובה לה ביותר ולכן היא חרדתית כלפיו במיוחד. היא חרדה לבריאותו הנפשית כיוון שהיא יודעת את סוד המחלה הנפשית של אביו ואת העובדה שרצח את אמו. היא חרדה שמחלתו הנפשית של אביו ותאוות הרצח יעברו בתורשה למומו, והוא יבחר לעסוק בזנות או כסרסור לזונות. היא חרדה לעתידו כשהיא לא תהיה יותר בחיים. היא הקטינה את גילו של מומו ב 4 שנים כיוון שפחדה שיקחו אותו ממנה. חרדתה כמעט מתגשמת עם בוא אביו אך בצלילותה האחרונה היא ממציאה שקר כדי להרחיקו מאביו ומצליחה. בערוב ימיה שני פחדים מטרידים אותה מאוד: האחד לחלות בסרטן שבענייה זו מחלה נוראית והקטלנית ביותר ורק כאשר דר כץ מודיע לה שהיא לא חולה בסרטן היא נרגעת. החרדה הנוספת שלה היא שהרופאים יכריחו אותה לחיות יותר ממה שדרוש. ושהיא תצטרך לעבור עינויים לפני מותה. היא אומרת למומו "כאשר יימאס לה היא תעשה הפלה". היא מעדיפה למות מאשר לחיות כצמח.

על אף חייה הקשים יש בה רגישות וחמלה גדולה כלפי הילדים שאותם היא מגדלת. דווקא היא כניצולת שואה מאמינה באחווה בין העמים כי מבחינתה בחיים האלה כולם אחים לצרה הקיומית. היא אוהבת יותר את מומו המוסלמי ממואיז היהודי בן דתה. אין לה דעות קדומות על אנשים והיא אינה מבטלת אותם בגלל מוצאם, צבע עורם או דתם. הילדים בביתה הם מדתות ומגזעים שונים והיא מקפידה לשמור על הזהות של כל אחד מהם. היא דואגת לגדל את מומו כמוסלמי ואדון חמיל מסייע לה בכך. הוא מלמד אותו על אבותיו ומלמדו לקרוא בקוראן. היא מקפידה שבנניה ילך למעונות האפריקנים כדי שיימצא באווירה של של שחורים. היא מחנכת את מואיז כיהודי ומלמדת אותו את הטקסים היהודים ואת תפילת "שמע ישראל".

**מערכת היחסים בין מומו ורוזה**

מערכת היחסים בין מומו ורוזה עומדת במרכז הרומן וממנה לומדים על הקשר החזק ביניהם. היא מתפקדת כאמו ודואגת לעתידו. הוא חש אחריות כלפיה כאילו היה בנה. התחלת הקשר שלהם כאשר מומו היה בן שלוש, היא רשמה אותו בתור מוחמד ובתור מוסלמי ומאז הוא עומד במרכז תשומת הלב שלה. במעון שרוזה מנהלת הוא הדמות הבוגרת ביותר גם בגיל וגם בתובונות שלו לחיים. הקשר בניהם הוא מעבר ליחסי אם ובן הם תלויים זה בזב. מומו מעניק משמעות לחייה העלובים. מומו הוא האור בחייה ובמיוחד בסוף חייה. בסוף הרומן יש חילופי תפקידים היא חסרת הישע והוא המטפל העיקרי בה. גם מומו אוהב אותה אהבת נפש ורואה בה כדמות המשמעותית ביותר בחייו. היא מודעת לנפשו הבוגרת והאחראית ובהיעדר דמות גברית שתתמוך בה, לא פעם היא נתמכת בו פונה אליו כאדם בוגר ומשתפת אותו במצוקותיה הקיומיות. היא דורשת ממנו לשמשמ דוגמה לילדים האחרים במעון כי היא מודעת לכוח ולהשפעה שיש לו עליהם. יחד עם זאת היא לא רוצה להחריב את ילדותו ולכן מסתירה את הסוד שאביו רצח את אמו והוא חולה נפש. היא מתרצת את היעדרות אמו בכך שהיא הסתלקה בצער רב כיוון שהיא הייתה ממשפחה טובה ולא רצתה שמומו ידע שהיא זונה. מומו מבין שהיא מספרת מעשיות ולמעשה שומרת על איזה סוד מפניו אך מעדיף לא לדעת. מומו מסייע רבות בטיפול בילדי המעון. כדי לשמח אותה כמו מחזר רומנטי הוא נהג להביא לה פרחים או חפצים שמצא פפחי אשפה. כאשר מחלת השכחה מתגברת הוא יושב לידה שעות, מחזיק בידה ומחכה שתחזור למציאות ואחרי הביקורים של דר כץ הוא מרגיע אותה שהיא לא חולה בסרטן. הקרבה וההקרבה אליה בולטת בתקופה האחרונה בחייה כשהיא מאבדת שליטה על צרכיה, היא אינה מריחה טוב, הוא מנשק אותה כדי שלא יעלה על דעתה שהיא מגעילה אותו. בתקופה זו הוא סועד אותה ובסיוע של אדון זעום, לולה ואחרים הוא רוחץ, מאכיל, מבשם אותה כדי לעשות לה טוב. הוא מוכן אפילו לדקלם לה את תפילת שמע ישראל כשרואה שהיא רוצה לומר אותה ואינה זוכרת. המבחן לאהבתו הגדולה אליה בא לידי ביטוי בימיה האחרונים לפני מותה. כבקשתה הוא מעדיף שהיא תמות ובלבד לא להיות במצב של צמח. הוא עומד בהבטחתו שידאג למותה בכבוד, ולא יאריך את ייסוריה בבית חולים. בחור היהודי שלה הוא מארח לה חברה , מאפר אותה וגם לאחר שהיא מתה הוא אינו מסוגל לעזוב אותה. הוא אינו רוצה לאכול ומאבד את הרצון לחיות. מהכסף שנתנה לו לולה למחייתו הוא קונה בקבוקי בושם כדי להסיר את ריח גופתה ונשאר לצידה שלושה שבועות.

גם הנתינה של רוזה למומו גדולה, כפי שהבטיחה להוריו, היא דואגת לכל מחסורו, יותר מהמצופה מאם מאמצת. גם לאחר שלא מקבלת תשלום חודשי היא ממשיכה באהבה לטפל בו. היא חרדתית לגביו דואגת לעתידו ולגורלו " מה יהיה איתך מומו כשאסתלק?" היא שואפת שהוא יחיה ביושר ובהגינות ושיתרחק מהעולם העברייני חסר העתיד. חשוב לה שהוא ישמור על זהותו ועל שורשיו ומפקידה אותו בידי אדון חמיל שילמד אותו את המורשת המוסלמית.

על אף האהבה והדאגה ההדדית, יש ביניהם רגעי משבר. משבר האמון הראשון של מומו ביחס לרוזה היה בגיל שש או שבע כשגילה שרוזה מקבלת תשלום עבור הטיפול בו. עד אז הוא חשב שרוזה מטפלת בו בחינם. מומו אומר שזו היית האכזבה הראשונה בחייו. לאחר זמן שההמחאות הפסיקו להגיע ולמרות זאת רוזה המשיכה לטפל בו באהבה הוא מערך אותה ומנסה לפצות אותה בדרכים שונות כדי להשיג כסף לפרנסת ביתה.

המשבר השני הוא עם הוא ביו וגילוי הסוד שאותו הסתירה רוזה ממומו. אמו נרצחה על ידי אביו ששהה לאחר מכן במוסד פסיכיאטרי. כמו כן הוא מגלה שהוא בן 14 ולא עשר כפי שרוזה אמרה לו. גם משבר זהות זה נפתר. רוזה מסבירה לו שהיא זייפה בתעודות כיוון שאהבה אותו מכל אדם ופחדה שיגדל מהר ויעזוב אותה.

קיימת אנלוגיה ביניהם:

* שניהם בודדים – אין להם משפחה ואף נפש קרובה מלבד שניהם.

רוזה מקצועה בזנות מלמד על בדידותה בעבר, וגם בחייה בהווה אין לה דמות גברית שתתמוך בה, אין לה ילדים משלה, לכן הילדים במעונה מפיגים במידה מסוימת את בדידותה. מומו חייו אינם חיים נורמלים, אין לו הורים, אחים וחברים והוא משווע לאהבה ולתשומת לב.

* שניהם חיים את רוב חייהם חסרי זהות – רוזה מאז שחרורה ממחנה ההשמדה מסרבת להיות רשומה במסמכים רשמיים, ומזייפת את זהותה. גם זהותה היהודית חבויה במרתף הסודי אותו מכנה "החור היהודי". מומו עד גיל 14 אינו יודע דבר על מוצאו המשפחתי. רוזה שמרה בסוד את סיפור חייו ורק עם בוא אביו הוא מגלה את זהות הוריו ואת גילו האמיתי.
* שניהם שייכים לשולי החברה הפריזאית – רוזה יהודייה, זונה בעברה מנהלת פנסיון לילדי זונות באופן לא חוקי. מומו אימו הייתה זונה ואביו רוצח חולה נפש.
* מוטיב הפחד מאפיין את שניהם – רוזה חייה בחרדה מתמדת ובסיוטים והפחדים שלה מחלחלים למומו. מומו מודה שפחד זה ענין מדבק.
* שניהם חולקים יחד חיים דלים וחסרי עתיד. מומו אומר על כך "היא ואני לכל הפחות היינו באותו חרא".
* נראה ששניהם מעדיפים את המוות על פני החיים. רוזה פעמים רבות משבחת את החיים ואומרת שהחיים יפים אך עוד לא גילו אותם. בסוף חייה היא מעדיפה למות מאשר לחיות כצמח. מומו פעמים רבות ברומן מגלה נטיות אובדניות ומביע את רצונו למות.

**דמויות משניות ברומן:**

ברומן קיימות דמויות משניות רבות שהמשותף לכולן הוא טוב הלב, אהבת האדם והנכונות להעניק לזולת.

**נאדין**

מומו מכיר את נאדין בקרקס, הקשר בינהם מביל לאפשרות של הסוף הטוב ברומן, שמשפחתה של נאדין תאמץ אותו. הפגישה הראשונה של מומו עם נאדין היא ביום ההולדת שלו, כשהוא מתקרב לגיל עשר, רוזה מחליטה שצריך להרגיל אותו לתאריך לידה ומחליטה שזה יהיה באותו היום. ביום זה הוא פוגש בנאדין. יש בכך סמליות לקשר בניהם – ההיכרות עם נאדין היא מעין לידה מחדש, בזכותה הוא יתחיל כנראה חיים חדשים שיש בהם לחייו הקודמים. נאדין בת 25, בלונדינית עם שיער ארוך, יפה ומרשימה, המתקשרת תמיד עם ריח נעים ורענן. בניגוד לדמויות אחרות, היא בעלת משפחה יציבה, נשואה לדוקטור ראמון ויש לה שני ילדים. היא מדובבת בתעשיית הסרטים. נאדין היא אישה חמה ואימהית, דבר הניכר כבר בפגישתם הראשונה בקרקס. נאדין יוזמת את הקשר כששמה את ידיה על כתפו. הוא כנראה מתרגש מהמחווה האימהית (מזיל דמעות) והדבר מעורר את סקרנותה לגביו. התעניינותה הכנה אינה נראית לו טבעית, הוא חושד שהיא אולי עובדת סוציאלית. היא מרגיעה אותו שהוא לא צריך לפחד ומחמיאה לו "אתה הילד הכי יפה שראיתי מעודי" היא מגלה כלפיו דאגה, "אסור לך להסתובב לבד ברחובות בגילך". דבריה והיחס האימהי כלפיו ממלאים אותו בתקווה בנוגע לאפשרות של חיים במשפחה נורמאלית. בסצנה הזו, באותה מידה שהוא מתמלא תקווה הוא גם מתמלא אכזבה, היא מסתלקת לאחר מחוות האהבה כלפיו והוא אומר :"סתם זונה". מומו עוקב אחריה ורואה את שני ילדיה קופצים עליה בשמחה, התמונה הזו מכאיבה לו והוא מרגיש ריקנות גדולה.

כעבור כמה שעות כשהוא רוצה לחזור הבתה, יד הגורל מפגישה ביניהם שוב. הוא רואה אותה, ממשיך לעקוב אחריה ומגלה את עולם הסרטים והקולנוע. היא מציגה אותו כ"חבר שלה" ומזמינה אותו לגלידה. היא כותבת בפתק את כתובתה ומספר הטלפון ומבקשת שיבוא לבקר מתי שירצה. יחסה החם מעורר שוב תקווה בלבו אך יחד עם זאת הוא מבין שאסור לו לחיות באשליה. הוא מתחמק מלחשוף את חייו כי הוא חושש שהיא תקשר אותו לעולם הפשע ותירתע מקשר עמו. פגישה נוספת בניהם מתרחשת כאשר מצבה של רוזה מידרדר. הוא משתוקק לראות את "הבחורה הבלונדינית היפה עם הריח הרענן" ומגיע למקום עבודתה. היא מתרגשת לראותו, לוקחת אותו לביתה ומכירה לו את בעלה רמון. רק כשהוא רואה את התעניינותם הכנה בו, הוא מספר להם בפירוט על חייו. הם מזמינים אותו לישון אצלם אך מומו חש אחריות כלפי רוזה ולא יכול לעזוב אותה במצבה. לאחר מותה של רוזה, מומו נלקח אליהם וגם הילדים של נאדין מבקשים ממנו להישאר.

**קיימת אנלוגיה ניגודית בין רוזה לנאדין:**

שתיהן מתפקדות כאימא למומו, ומומו מחובר אליהן בגלל השאיפה שלו לדמות אם.

על אף הדמיון ביחסיהן עם מומו, יש הבדלים מהותיים ביניהן והן מייצגות את שתי הקצוות של החברה בפריז:

**מבחינת המראה החיצוני** – רוזה אישה שמנה, ראשה מקריח, היא הולכת ודועכת מבחינה פיזית. לבושה מגוחך ועלוב, לעומתה נאדין, אישה צעירה ויפה, שערה ארוך ובלונדיני היא משדרת רעננות ובריאות פיזית ונפשית.

**מצבן המשפחתי** – רוזה לא נישאה מעולם, אין לה ילדים משלה, אין דמות גברית שתתמוך בה והגבר היחידי שאהבה גזל את כספה בגד בה והסגירה למשטרה. נאדין בעלת משפחה וילדים, בעלה איש טוב ותומך.

**מעמדה החברתי** – רוזה שייכת לשולי החברה בפריז בשל עיסוקה בעבר בזנות ובשל אורח חייה בהווה. נאדין, עוסקת במקצוע מכובד ויוקרתי, שייכת למעמד חברתי גבוה.

**מצבן הכלכלי** – רוזה מתגוררת ברובע דל בבניין ללא מעלית, היא חיה בצמצום ותלויה בחסדי אחרים. נאדין, עשירה, בעלת בית בעיר ובית נופש.

**מצבן הנפשי** – נסיבות חייה הקשים גרמו לה לעצב תמידי. נאדין חייכנית, משדרת שמחת חיים.

**אדון חמיל**

אדון חמיל הוא ידידה הטוב של רוזה, סוחר השטיחים., מוסלמי שמוצאו מאלג'יריה, לבוש בקביעות ג'לבה אפורה. חמיל משמש כדמות אבהית וכמורה הרוחני של מומו המלמד אותו על החיים ומחבר אותו לשורשיו המוסלמים. הוא מלמד אותו לכתוב את שפת אבותיו ומדבר עמו בערבית. הוא איש חכם, עם תובנות רבות על החיים בעל ניסיון רב ותמיד אומר "סמוך על ניסיוני הרב". גם מומו לומד לשלב בדבריו ביטוי זה. הוא מלמד את מומו עובדות בסיסיות ומשתף אותו בהגיגיו הנובעים מניסיונו הרב: בנושא האהבה מומו למד ממנו שאי אפשר לחיות בלי אהבה. חמיל אהב בעבר אישה בשם ג'מיליה היחסים ביניהם נמשכו שמונה חודשים אך נאלצו להיפרד וגם לאחר שישים שנה הוא עדין זוכר אותה. הוא מעריץ את ויקטור הוגו שכתב את "עלובי החיים" . בהשפעתו, מומו גם רוצה לכתוב כמו ויקטור את עלובי החיים שלו ולהיות נציגם של המסכנים בחברה. הוא איש אמין, שותף לסודה של רוזה בקשר להוריו של מומו. הוא מציע למומו לחשוב שאביו נהרג במלחמת אלג'יר. לאדון חמיל היה זיכרון מעולה אך עם הזדקנותו הוא נוטה לשכוח דברים וראייתו מידרדרת. אך גם במגבלותיו הרפואיות, מומו נשאר איש טוב ואנושי, הוא מבקש ממומו לדקלם בפני רוזה שיר של ויקטור הוגו משום שאינו יכול לעלות שש קומות לבקרה. מומו מציע לאדון חמיל להתחתן עם רוזה, אדון חמיל טוען שהוא זקן עכשיו אבל אם היה מכיר אותה לפני 50 שנה היה נושא אותה לאישה. אדון חמיל מייצג ברומן את האיש הפשוט אך בעל חוכמת חיים רבה, הוא מייצג את טוב הלב את המידות והמוסריות.

**ד"ר כץ**  רופא יהודי שהיה ידוע בין היהודים והערבים ברובע ברגשי החמלה הנוצריים שלו. הוא מטפל בכולם מהבוקר עד הלילה במסירות ובאהבה ובמיוחד מעניק תשומת לב למומו. מומו בשל כך, אוהב לבקר במרפאה גם כשהוא לא חולה. הוא נהנה מהשיחות אתו. ד"ר כץ מעריך את מומו וחושב שהוא ילד רגיש , נבון ושונה מילדים אחרים. הוא הפנטזיה של מומו בתור אב "חשבתי לי שאילו היה לי אבא, הייתי רוצה שזה יהיה ד"ר כץ.גם ד"ר כץ שותף לסוד בנוגע להוריו של מומו. רוזה נוהגת להתייעץ אתו בקשר למצבו הנפשי והוא מרגיע אותה שמומו אינו לוקה בנפשו ולא צריך לדאוג בעניין הטרוף המשפחתי. בסוף הרומן מתגלה משבר בין מומו לדר כץ בנושא המתת חסד – דר כץ מייצג את הרפואה ולכן חש חובה אנושית לאשפז את רוזה בבי"ח כדי שיטפלו בה בעוד מומו מתווכח עמו כאדם בוגר על הצורך להמיתה ולא לתת לגסוס בייסורים. בד"ר מעריך את הנחישות והעוצמה שמפגין מומו בטיעוניו אך אינו מסכים עמו. הוא חוזר ומחמיא למומו על רגישותו ועל תבונתו, אך בגלל המחלוקת בניהם, מומו נאלץ לשקר לו בתחבולה להעניק לרוזה המתת חסד.

**ד"ר לולה**

קוקסינלית "יש לה שדים יפים וגם זרג" מתגוררת בקומה הרביעית בבניין של רוזה ועובדת ביער בולון. בעבר הייתה אלוף איגרוף בסנגל וגם בהווה היא בעלת כוח פיזי רב. פעם אחת ריסקה ביער את הפרצוף של לקוח סדיסט שטה לגביה. לולה נחשבת בזויה ביותר בעולם הפרוצות ועף על פי כן, מייצגת ברומן את טוב הלב האנושי, את הרגישות הרבה למצוקת הזולת, את הנתינה ללא גבולות, ובשל תכונותיה הנאצלות , מומו אוהב אותה מאוד ומתרעם על כך שבני אדם " מסווגים תמיד את האנשים לפי התחת ומייחסים לעניין חשיבות, בשעה שזה בכלל לא מזיק לזולת". תכונותיה הנאצלות באות לידי ביטוי דווקא ברגעי המצוקה של רוזה ומומו, היא הייתה מגיעה כדי להגיש עזרה, מעודדת את רוחה של רוזה, היא אינה יוצאת לעבוד ומוכנה להפסיד כסף כדי להיות לצידה, מבשלת ומנקה את דירתה, נותנת להם כסף, עוזרת למומו לרחוץ ולנקות אותה מצרכיה, נותנת לה את שמלתה ומבשמת אותה. לולה אוהבת מאוד את מומו ומעניקה לו יחס אימהי, שמה אותו על ברכיה, שרה לו שירי ערש. בסוף הרומן, לאחר מותה של רוזה, היא מאכילה את מומו, נותנת לו כסף למימון צרכיו ומציעה לו להישאר אצלה. מומו מסרב כי הוא מבין שהחיים אתה הם ללא עתיד ולא תחליף למשפחה.